text: Vi vil flyve fra jylland
  15 december 2010 kl. 14.03
  Jyderne gider ikke flyve på ferie via Københavns Lufthavn i Kastrup.
  Det viser de seneste salgstal, og det får nu Apollo Rejser til at satse på flere rejsemål fra Billund Lufthavn.
  Det skriver Vejle Amts Folkeblads netavis.
  - Sommeren synes langt væk, men måske tættere på, hvis man bestiller sin sommerferie og dermed har noget at glæde sig til, siger Rikke Koks Andreassen, pressechef i Apollo.
  - Det kunne se ud som om, flere og flere ræsonnerer sådan. For salgstakten for rejser direkte fra Billund og til de forskellige sommerrejsemål er langt hurtigere end i fjor. Vi ser således en tendens til, at flere og flere danskere foretrækker at rejse fra deres lokale lufthavn, og det gælder i særdeleshed jyderne, som vil på sommerferie fra Billund, siger Rikke Koks Andreassen.
  